Drie beseer toe helikopter neerstortDie helikopter wat in Sinoville geval het (Foto: Verskaf) ’n Helikopter met drie insittendes het Vrydagmiddag in Sinoville in Pretoria geval, nadat dit glo by Wonderboom opgestyg het. Luidens ’n verklaring uitgereik deur ER24 het die helikopter in Marija-straat in Sinoville neergestort. ER-paramedici was omstreeks 12:40 op die toneel waar hulle die helikopter in die middel van die straat aangetref het. Volgens Russel Meiring, woordvoerder van ER24, is drie insittendes ’n entjie van die helikopter aangetref. Die plaaslike polisiebeamptes en brandweerdienste het die pad afgesper en paramedici het die drie mans se wonde behandel. Volgens Xander Loubser, woordvoerder van die Best Care-ambulansdiens, het die drie mans slegs ligte beserings opgedoen. Loubser sê die helikopter het blykbaar aan die Powered Flight-opleidingsentrum in Wonderboom behoort. Die helikopter het glo van die Wonderboom-lughawe se rigting gekom toe dit neergestort het. Dit is nog nie bekend wat die oorsaak van die ongeluk was nie. Loubser sê daar is nog geen verdere inligting oor wie die drie insittendes is nie. Een het wel ’n hemp van die Suid-Afrikaanse Burgerlugvaartowerheid aangehad. Polisiebeamptes is steeds op die toneel besig met verdere ondersoek.